Mogens Jensen (S), 2013-12-12:
Der er jo ingen tvivl om, at piratkopiering er et stort problem både i form af, at vi oplever, at musik og film bliver ulovligt kopieret, men også i form af, at der er andre produkter, der bliver kopieret.
Og i en tid, hvor ophavsretsbranchen er i vækst og er et af de områder, der skaber vækst og arbejdspladser i Danmark, er det selvfølgelig også utrolig vigtigt, at vi håndhæver ophavsretsloven, så rettighedshaverne kan tjene penge på indholdet af de produkter, som de skaber.
Derfor er det også sådan, at rettighedshaverne naturligvis har gjort opmærksom på, at de synes, at det her er et problem.
Både Kulturministeriet, og jeg tror også alle partier, har haft møder med rettighedshaverne, og for Socialdemokraterne er det utrolig vigtigt, at vi håndhæver ophavsretsloven og har en stærk indsats på området.
Derfor er det også tilfredsstillende, at den dialog, der har været med rettighedshaverne, har ført til, at Kulturministeriet og Justitsministeriet i et stærkt samarbejde nu har fundet en model for, hvordan vi kan styrke hele indsatsen mod piratkopiering.
Kulturministeren har jo nævnt heroppefra, at der fremover vil kunne sættes stærkere ressourcer ind på området.
Det er i form af, at alle krænkelser af ophavsrettigheder nu kan anmeldes til SØIK og skal vurderes i SØIK på en sådan måde, at de der kan træffe beslutning om at gå ind i de sager, som er særlig komplicerede, og som det kan være svært at have ressourcer til at løse ude i de enkelte politikredse.
Jeg skal måske lige sige – ministeren har jo nævnt det – at SØIK står for Statsadvokaten for Særlig Økonomisk og International Kriminalitet, og det er dem, der behandler de her sager.
Det er en styrkelse og betyder altså også flere ressourcer.
Det andet vigtige område, hvor der sker en styrkelse, er, at hver enkelt politikreds nu skal udpege en særlig kontaktperson, som får kompetence på det her område, og som kommer til at indgå i et nationalt netværk for at styrke indsatsen på området.
Så der sker og er sket en styrkelse af politiets indsats på området, og derfor kan det være lidt vanskeligt at forstå, hvorfor Venstre og Dansk Folkeparti absolut nu vil sætte nye initiativer i gang.
Man aner jo ikke, hvad effekten bliver af de initiativer, der nu er sat i gang, og som jeg jo også har hørt RettighedsAlliancen og andre rettighedshavere tilkendegive er meget fornuftige tiltag.
Man kan altid ønske sig mere, men skulle vi ikke lige se, hvad den her indsats fører til, og hvilke muligheder det giver for at styrke indsatsen, før der kræves mere?
Det, der måske ydermere kan undre, er, at det her ønske, som der er fra Venstre og Dansk Folkeparti om en særlig taskforce, er et ønske, der har været der i lang tid fra rettighedshavernes side, også under den tidligere regering.
Dengang hørte man ikke Dansk Folkeparti og da slet ikke Venstre komme med forslag om, at man skulle lave en særlig taskforce i Justitsministeriet.
Hvorfor ikke det?
Der var det jo lige så berettiget.
Den her regering har lyttet til rettighedshaverne, har taget et konkret initiativ og styrker nu indsatsen på området gennem en særlig indsats både i SØIK og ude i de enkelte politikredse.
Så her bliver der handlet.
Og det synes jeg at forslagsstillerne skulle besinde sig på og så afvente, at vi får evalueret, hvordan den her styrkede indsats virker ude i det virkelige liv, før vi sætter nye initiativer i gang.
På den baggrund kan Socialdemokraterne ikke støtte beslutningsforslaget.